สังคมข่าวหุ้น
**ตรึงดอกเบี้ยพยุงเศรษฐกิจ
8 พ.ค. 2562

เกียรติก้อง ว่องไวยากร
**ตรึงดอกเบี้ยพยุงเศรษฐกิจ
**ตลาดหุ้นไทยวานนี้ร่วงลงหนักตามภูมิภาค สาเหตุหลักจากสงครามการค้าระหว่างจีนกับสหรัฐฯ ที่ยังแขวนอยู่บนเส้นด้าย หากประธานาธิบดีทรัมป์ตัดสินใจใช้มาตรการเรียกเก็บภาษีนำเข้า 25% วันที่ 10 พ.ค.นี้จริง   แต่ก็ยังมีข่าวดีเรื่องของดอกเบี้ยนโยบายของไทยที่ กนง.ยังคงอัตราไว้ที่ 1.75% ช่วยประคับประคองเศรษฐกิจไทยในช่วงเปลี่ยนถ่ายรัฐบาลบาลใหม่ และยังช่วยต่อลมหายใจให้กับบริษัทจดทะเบียนที่ต้องการออกหุ้นกู้ในช่วงนี้ แทนที่จะไปกู้แบงก์ต้องเสียดอกเบี้ยแพง ๆ ส่วนนักลงทุนคาดว่าจะกลับเข้ามาลงทุนอีกครั้งหลังได้รัฐบาลใหม่ แนวรับ 1,650 จุด  แนวต้าน 1,670 จุด
**ทยอยเก็บ MTC ของเฮียชูชาติ เพ็ชรอำไพ ประธานกรรมการบริหาร บริษัท เมืองไทย แคปปิตอล จำกัด หลังถูกเทขายอย่างหนักวานนี้ นักวิเคราะห์มองโอกาสเข้าซื้อ เพราะลงมากเกินไป ผลประกอบการก็กำไรนิวไฮ แต่อาจไม่ถูกใจวัยรุ่น และยังมาโดนเกณฑ์แบงก์ชาติเรื่องของการคิดดอกเบี้ยอีกเลยสะดุดเล็กน้อย แต่ถ้าเล่นก็ให้มองไปไตรมาสถัดไป เพราะเข้าไฮซีซั่นแล้ว ราคาเป้าหมาย 60 บาท
**ส่วน SAWAD ของธิดา แก้วบุตตา คงต้องลุ้น เนื่องจากอยู่ในธุรกิจเดียวกับเมืองไทย แคปปิตอล กฎเกณฑ์ต่าง ๆ จึงเหมือนกัน แต่จะได้รับผลกระทบมากหรือน้อยขึ้นอยู่กับการบริหาร ไตรมาสแรก โบรกฯ หลายสำนักให้ไว้น่าจะออกมาดี บางแห่งให้โตถึง 50% แต่ราคาก็ร่วงตามคู่แข่งไปด้วย ส่วนการตั้งสำรองยังต้องเฝ้าติดตามอย่างใกล้ชิด
**ยกเว้นค่าธรรมเนียมและค่าจดจำนอง โอนบ้าน และคอนโดมิเนียมมาแบบเงียบ ๆ พวกกลุ่มราคาไม่เกิน 1 ล้านบาทรับอานิสงส์ได้รับลดหย่อน หุ้นที่คาดว่าจะเข้าข่ายน่าจะเป็น LPN ของโอภาส ศรีพยัคฆ์ ประธานกรรมการบริหาร แอล.พี.เอ็น.ดีเวลลอปเมนท์ โดยเฉพาะคอนโดมิเนียมต่ำกว่า 1 ล้านบาทที่ยังมีให้จับจองที่ก่อนหน้านี้เคยร่วมกับธนาคารอาคารสงเคราะห์จัดโครงการบ้านล้านหลัง ส่วนรายอื่นอาจมีบ้างแต่น้อย งานนี้มีผลถึง 31 พ.ค. 2563 ราคาเป้าหมาย  8.20 บาท
**TMB  ของปิติ ตัณฑเกษม ประธานเจ้าหน้าที่บริหารแบงก์ทหารไทยเสียศูนย์กลายเป็นหุ้นบาทกว่าไปแล้ว อาการแบบนี้น่าเป็นห่วง เพราะราคาทะลุแนวรับที่สำคัญไป และยังไม่มีท่าทีว่าจะกลับมาเร็ว ๆ นี้ ถ้าเป็นนักลงทุนระยะยาวยังพอไหว แต่ถ้าเป็นน้องแมงเม่าคงไม่รอ ไปเล่น TCAP จะดีกว่าทุกอย่าง มีความชัดเจน และถ้าแบงก์ธนชาตควบรวมกับทหารไทยสำเร็จยังมีเงินทอนให้อีกหมื่นกว่าล้านบาท เอามาจ่ายปันผลให้บรรดาผู้ถือหุ้นทั้งหลายแบบนี้ไม่ดีกว่าหรือ
**ดอกเบี้ยถูก บริษัทจดทะเบียนแห่ออกหุ้นกู้กันใหญ่ ล่าสุด เฟรเซอรส์ พร็อพเพอร์ตี้ (ประเทศไทย) หรือ FPT ของกลุ่มเสี่ยเจริญ สิริวัฒนภักดี  ขายหุ้นกู้ 1 หมื่นล้านบาท  ดอกเบี้ย 2.8-3.0% นำเงินที่ได้รับจากการออกและเสนอขายหุ้นกู้ในครั้งนี้ไปใช้เพื่อเป็นส่วนหนึ่งในการเข้าซื้อกิจการ บมจ.แผ่นดินทอง พร็อพเพอร์ตี้ หรือ GOLD  ตามแผนการปรับโครงสร้างธุรกิจอสังหาริมทรัพย์ของกลุ่มเสี่ยเจริญ ทำให้การบริหารจัดการคล่องตัวขึ้น
**ALL หุ้นน้องใหม่ ของธนากร ธนวริทธิ์ ประธานเจ้าหน้าที่บริหารออลล์ อินสไปร์ ดีเวลลอปเม้นท์ เปิดตัววันแรกโดนมรสุมตลาดหุ้นเข้าไปเต็ม ๆ แต่เชื่อว่าผู้บริหารมีวิสัยทัศน์ดี ราคาจะฟื้นกลับมาในไม่ช้า  ตั้งเป้าจะเป็นติดท็อปเท็นของอสังหาริมทรัพย์ที่ดีที่สุดของไทยภายใน 5 ปี พร้อมเปิดตัวโครงการใหม่ ๆ อีกเพียบ เป้าหมายราคา 6 บาท
**บล.เคที ซีมิโก้ จำกัด (KTZ) ได้รับการจัดอันดับเครดิตภายในประเทศระยะยาวที่ A+(tha) และอันดับเครดิตภายในประเทศระยะสั้นที่ F1+(tha) แนวโน้มอันดับเครดิตมีเสถียรภาพ โดย ฟิทช์ เรทติ้งส์ (ประเทศไทย) พร้อมกับให้อันดับเครดิตภายในประเทศของหุ้นกู้ไม่ด้อยสิทธิ ไม่มีหลักประกันของบริษัทที่ A+(tha) ซึ่งการจัดอันดับเครดิตให้แก่ KTZ ในครั้งนี้ สะท้อนถึงโอกาสที่บริษัทจะได้รับการสนับสนุนเป็นพิเศษนอกเหนือจากการสนับสนุนในด้านการดำเนินงานปกติ จากธนาคารกรุงไทย (AA+(tha)) ซึ่งเป็นผู้ถือหุ้นใหญ่ของ KTZ ในสัดส่วน 50%